แนะซื้อหุ้นเพิ่ม10%
นักวิเคราะห์มองข้ามช็อตเลือกตั้งกรีซ หวังธนาคารกลางทั่วโลกพร้อมใช้นโยบายการเงินผ่อนคลาย แนะเพิ่มพอร์ตหุ้นอีก 10%
18 มิ.ย. 2555

นักวิเคราะห์มองข้ามช็อตเลือกตั้งกรีซ หวังธนาคารกลางทั่วโลกพร้อมใช้นโยบายการเงินผ่อนคลาย แนะเพิ่มพอร์ตหุ้นอีก 10% 
ตลาดทุนทั่วโลกเกาะติดผลการเลือกรัฐบาลกรีซ ซึ่งไม่ว่าผลจะออกมาเป็นอย่างไร คาดว่าธนาคารกลางขนาดใหญ่ทั่วโลกส่งสัญญาณพร้อมออกมาตรการและดำเนินนโยบายทางการเงินแบบผ่อนคลายเพื่อรับมือหากตลาดหุ้นผันผวน 
นักวิเคราะห์เริ่มปรับคำแนะนำให้นักลงทุนเพิ่มน้ำหนักการลงทุนในตลาดหุ้นมากขึ้น เช่น บล.กสิกรไทยให้นักลงทุนระยะกลางเพิ่มน้ำหนักลงทุนหุ้นอีก 10% เป็น 60%




บล.โนมูระ พัฒนสิน ให้เพิ่มอีก 10% เป็น 50% เพราะมองว่าผลการเลือกตั้งกรีซจะมีผลกระทบต่อการลงทุนในตลาดหุ้นและคาดว่าดัชนีมีแนวต้านที่ระดับ 1,200 จุด และมีกรอบแนวรับที่ 1,120-1,110 จุด
“ฝ่ายวิจัยเชื่อว่าผลการเลือกตั้งพรรคไซริซาจะได้รับการเลือกตั้งมากสุด แต่จะไม่ได้เสียงถึงกึ่งหนึ่งในการจัดตั้งรัฐบาลได้ และคาดว่าจะมีการเลือกตั้งครั้งที่ 3 และในภาวะอย่างนี้มองว่าหุ้นที่มีความอ่อนไหวคือ ธนาคารกสิกรไทย (KBANK) ธนาคารกรุงเทพ (BBL) ธนาคารไทยพาณิชย์ (SCB ) บริษัท ปตท. (PTT) บริษัท ไทยออยล์ (TOP) และบริษัท พีทีที โกลบอล เคมิคอล (PTTGC )”
บล.ดีบีเอส วิคเคอร์ส (ประเทศไทย) ระบุว่า นักลงทุนมีความกล้าที่จะลงทุนในสินทรัพย์เสี่ยงมากขึ้น ทั้งหุ้นและสินค้าโภคภัณฑ์ แต่การปรับขึ้นของหุ้นจะยังไม่แข็งแกร่ง 
บล.เคจีไอ (ประเทศไทย) มีความเห็นว่า ความเสี่ยงขาลงของตลาดหุ้นในสัปดาห์นี้จะมีจำกัด เพราะธนาคารกลางชั้นนำของโลกอาจร่วมมือกันอัดฉีดสภาพคล่อง แต่ธนาคารกลางสหรัฐ (เฟด) นั้นยังไม่คิดว่าจะมีการออกมาตรการเร็วๆ นี้
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า ตลาดหลักทรัพย์ฯ มีความพร้อมรับมือภาวะการลงทุนที่อาจผันผวนหนักในช่วงสัปดาห์นี้ โดยในส่วนของระบบการซื้อขายสามารถรองรับคำสั่งซื้อหรือขายขนาดใหญ่ได้ รวมทั้งสามารถรองรับปริมาณธุรกรรมได้มากกว่าปกติถึง 2 เท่า จึงมั่นใจว่าจะไม่มีปัญหาแต่อย่างใด
สำหรับนักลงทุนต้องใช้ความระมัดระวังและติดตามข่าวสารใกล้ชิด โดยอาจจะปรึกษากับนักวิเคราะห์และผู้แนะนำการลงทุนเพื่อกำหนดกลยุทธ์การลงทุนให้เหมาะสมกับตัวเอง โดยเฉพาะนักลงทุนระยะสั้นหรือนักเก็งกำไร ต้องเข้าใจถึงความเสี่ยงของตลาดในระยะนี้ หากไม่มีความชำนาญก็ควรชะลอการลงทุนออกไปก่อน
นักลงทุนระยะยาวที่ต้องการถือหุ้นนาน 3-5 ปี ต้องพิจารณาปัจจัยต่างๆ ที่จะเข้ามากระทบว่ามีผลต่อปัจจัยพื้นฐานของบริษัทจดทะเบียน (บจ.) มากน้อยแค่ไหน เพราะเป็นไปได้ว่าความผันผวนของตลาดอาจฉุดให้ราคาหุ้นปรับตัวลดลงต่ำกว่าพื้นฐานและถือเป็นโอกาสในการเข้าลงทุน ขณะเดียวกันก็ต้องยอมรับว่าตลาดอาจจะผันผวนต่อไปอีก 34 เดือนจากข่าวต่างๆ ที่จะมีออกมาเรื่อยๆ ดังนั้นจึงต้องจับจังหวะซื้อหรือขายและดูความเสี่ยงให้ดี
“ตอนนี้ยังไม่มีใครรู้ว่าผลเลือกตั้งกรีซจะออกมาอย่างไร และจะตั้งรัฐบาลได้หรือไม่ นโยบายต่างๆ จะเป็นอย่างไร ปัญหาคงไม่จบทันทีหลังจากรู้ผลแล้ว นักลงทุนต้องติดตามสถานการณ์ต่อไปใกล้ชิด ถ้าผลออกมาไม่ดีก็ต้องดูว่าประเทศต่างๆ ในยุโรป ว่าจะให้ความช่วยเหลือมากน้อยแค่ไหน ถ้าช่วยเหลือมากผลกระทบก็จะน้อย ถ้าช่วยเหลือน้อยผลกระทบก็มาก” นายจรัมพร กล่าว